विदुर जी ने कहा- यह पापी दुर्योधन जिस समय गर्भ से बाहर आया था, गीदड़ के समान चिल्लाने लगा था। यह कुलभक्षण कुरूवंश के नाश का कारण बनेगा। दुर्योधन जुए के नशे में इतना उन्मत्त हो रहा है कि इसे इस बात का भी पता नहीं है कि पाण्डवों से वैर-विरोध मोल लेने का फल इसकी घोर दुर्दशा होगी। यह कुरूवंश के हित में है कि पापी दुर्योधन को दण्ड देकर ठीक किया जाए। शास्त्रों में स्पष्ट रूप में कहा गया है कि ‘कुल की रक्षा के लिए एक पुरुष का, गाँव की रक्षा के लिए एक कुल का, देश की रक्षा के लिए एक गाँव का और आत्मा की रक्षा के लिए देश को भी छोड़ दें।’ जुआ खेलना कलह का मूल है। जुए से आपस का प्रेमभाव नष्ट हो जाता है। अभी आप दुर्योधन की जीत देखकर प्रसन्न हो रहे हैं, परन्तु इसी के कारण शीघ्र ही युद्ध का आरम्भ होगा, जिसमें बहुत-से वीर मारे जाएंगे। यदि आप पाण्डवों का धन जीत भी लें, तो इससे आपका क्या भला हो जाएगा? आप पाण्डवों का धन नहीं, पाण्डवों को ही जीतिए। फिर तो उनकी सारी सम्पत्ति अपने-आप आपकी हो जाएगी। यह शकुनि छल करना खूब जानता है। बस, अब बहुत हो चुका, शकुनि को यहाँ से वापस भेज दीजिए।